ศก.ขาดดุล1%เงินล้นไม่ระคาย
ผู้ว่าการ ธปท. ประเมินปีนี้ไทยขาดดุลบัญชีเดินสะพัด 1% ของจีดีพี สภาพคล่องส่วนเกินไม่ระคายผิวเศรษฐกิจดักทางตั้งกองทุนวายุภักษ์ 2
11 เม.ย. 2555

ผู้ว่าการ ธปท. ประเมินปีนี้ไทยขาดดุลบัญชีเดินสะพัด 1% ของจีดีพี สภาพคล่องส่วนเกินไม่ระคายผิวเศรษฐกิจดักทางตั้งกองทุนวายุภักษ์ 2
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า คาดว่าในปี 2555 ประเทศไทยจะขาดดุลบัญชีเดินสะพัดประมาณ 1% ของผลิตภัณฑ์มวลรวมภายในประเทศ (จีดีพี) ซึ่งเป็นระดับที่ไม่ถึงกับเป็นอันตรายต่อเศรษฐกิจ โดยขณะนี้ภาคอุตสาห กรรมบางสาขาที่ได้รับผลกระทบจากน้ำท่วมกำลังอยู่ในช่วงฟื้นตัวจึงมีการนำเข้ามากขึ้น
“ขาดดุลเดินสะพัด 12% ยังเรียกว่าสมดุลได้ แต่ก็ประมาทไม่่ได้” นายประสาร กล่าว 
ผู้ว่าการ ธปท. กล่าวว่า ขณะนี้สภาพคล่องส่วนเกินถือว่ามีปริมาณมากพอสมควร แต่ไม่น่ากังวลว่าจะส่งผลกระทบต่อระบบเศรษฐกิจ เพราะถือเป็นระดับที่ ธปท.ดูแลให้เหมาะสมต่อเศรษฐกิจที่ต้องการประคับประคองให้มีการฟื้นตัวได้ต่อเนื่อง โดยไม่เป็นอันตรายต่อเงินเฟ้อ
“ถ้าถามว่าสภาพคล่องระดับนี้เยอะไปหรือไม่ ก็ขึ้นอยู่กับคณะกรรมการนโยบายการเงิน (กนง.) คิดว่าอัตราดอกเบี้ยนโยบายควรอยู่ที่ระดับใด ซึ่งปัจจุบันอยู่ที่ 3% ถ้าดอกเบี้ยนโยบายอยู่ที่ 3.5% ผลของการดำเนินนโยบายการเงินก็ต้องขันนอต แต่เนื่องจาก กนง.คิดว่าช่วงนี้ต้องประคับประคองการฟื้นตัวของเศรษฐกิจ จึงเห็นว่าดอกเบี้ยนโยบายที่ระดับ 3% หย่อนกว่าเงินเฟ้อคาดการณ์เล็กน้อยที่ระดับ 3.3% ตีความได้ว่า การดำเนินนโยบายการเงินของ กนง.อยู่ในช่วงผ่อนคลาย เหมาะสมต่อการฟื้นตัวของเศรษฐกิจ และสภาพคล่องก็ไม่เป็นปัญหา” นายประสาร กล่าว
ปัจจุบันสภาพคล่องส่วนเกินในระบบธนาคารพาณิชย์ไทยอยู่ในระดับ 2 ล้านล้านบาท คิดเป็น 20% ของสินทรัพย์รวมทั้งสิ้นในระบบธนาคารพาณิชย์อยู่ที่ร่วม 10 ล้านล้านบาท ใกล้เคียงกับมูลค่าผลิตภัณฑ์มวลรวมในประเทศ (จีดีพี) ที่มี 10 ล้านล้านบาท
ก่อนหน้านี้ นายกิตติรัตน์ ณ ระนอง รองนายกรัฐมนตรีและรมว.คลัง กล่าวว่า ขณะนี้เริ่มพบสัญญาณสภาพคล่องในไทยเริ่มล้นระบบหากปล่อยให้เป็นอย่างนี้จะกลายเป็นภาระต่อระบบเศรษฐกิจของไทย จึงได้หารือร่วมกับกระทรวงคมนาคมและเห็นควรจะเร่งรัดการก่อสร้างรถไฟฟ้าทั้ง 10 สาย รวมถึงการก่อสร้างสนามบินสุวรรณภูมิ เฟส 2 
ด้านแหล่งข่าวจากกระทรวงการคลัง เปิดเผยว่า นายกิตติรัตน์สั่งการให้ศึกษาการจัดตั้งกองทุนเปิดขึ้นมา เพื่อระดมเงินจากตลาดไปลงทุน ทั้งนี้นายกิตติรัตน์ได้มอบหมายให้สำนักงานคณะกรรมการนโยบายรัฐวิสาหกิจไปศึกษากรอบว่าวงเงินในการจัดตั้งควรเป็นเท่าใดและยังมีจุดอ่อนในเรื่องใดบ้างที่ต้องปรับปรุง โดยมีการประเมินว่าจะมีการเปิดขายประมาณ 35 แสนล้านบาท เพื่อนำเงินไปลงทุนในหุ้นประมาณ 6 หมื่นล้านบาท เพื่อจะมีความสามารถในการจ่ายผลตอบแทนต่อผู้ถือหน่วย ที่เหลือจะนำไปลงทุนโครงสร้างพื้นฐานด้วยการลงทุนในตราสารของรัฐวิสาหกิจ ที่ออกมาระดมทุนไปลงทุนในต่างประเทศมากขึ้น เช่น บริษัท ปตท. บริษัท กฟผ. การไฟฟ้าภูมิภาค การท่าอากาศยานไทย